Mihai Neșu și-a îndeplinit un mare vis. Planurile fostului fotbalist
- Bianca Ion
- 14 mai 2024, 18:02
Complexul de recuperare „Sfântul Nectarie”, pe care fostul fotbalist Mihai Neșu l-a construit pentru copiii și adulții cu dizabilități neuromotorii, este finalizat. Centrul a fost construit exclusiv din donații și sponsorizăru.
Mihai Neșu, vise și planuri frumoase
Deși Mihai Neșu este un nume cunoscut în toată țara, puțini sunt cei care știu cu adevărat cu ce s-a ocupat acesta în ultimii trei ani. Cu mare bucurie a anunțat că a reușit să-și îndeplinească un vis deosebit, construind un centru destinat persoanelor cu dizabilități. Totul a fost finalizat în decursul a trei ani, implicând eforturi remarcabile. Acum, fostul sportiv se pregătește să-și ia o pauză și să se bucure de realizările sale.
Cu toate că a ajuns în scaun cu rotile din cauza unui accident, asta nu l-a oprit pe Mihai Neșu să se implice în proiectele mult visate. Printre ele se numără si complexul „Sfântul Nectarie”, pe care fostul fotbalist Mihai Neşu l-a ridicat prin intermediul fundației sale, pentru copiii şi adulţii cu dizabilităţi neuromotorii, este gata. Centrul a fost ridicat în decursul a trei ani exclusiv din donații și sponsorizări, potrivit declarațiilor oferite de fostul fotbalist la începutul acestui an.
În afara activității sportive, Mihai Neșu nutrește o mare pasiune pentru construcții. Recent, acesta a făcut pentru un post de televiziune un tur al centrului, descriindu-l ca fiind proiectul său cel mai drag. Iată rezultatul muncii depuse de fostul fotbalist!
Cum arată centrul pentru persoanele cu dizabilități
Construcția este cu adevărat impresionantă și este realizată în întregime pentru persoanele care necesită o locuință adaptată nevoilor lor. După trei ani dedicați acestui complex, Mihai Neșu dorește să ia o scurtă pauză și să se bucure de realizările sale.
Planurile sale pentru viitorul apropiat se axează tot pe acest complex, însă momentan Mihai Neșu dorește să se bucure de tot ce a reușit până în prezent și să petreacă puțin timp alături de cei dragi lui.
„Eu mi-aș dori o mică pauză, în care să stăm să ne bucurăm de ce am muncit. Rămâne în continuare și pasiunea aceasta, de a construi și de a face, dar nu e ușor să fii mereu pe șantier, să te tot gândești. Cât am putut de des, trei, patru ore pe zi”, a dezvăluit Mihai Neșu, în cadrul emisiunii Star Matinal, de la Antena Stars.
Mihai Neșu a rămas paralizat
Fostul fotbalist a deschis încă din 2015 un centru de recuperare pentru copii cu probleme neuromotorii, la patru ani după ce a fost la un pas de a își pierde viața. În mai 2011, acesta a fost rănit grav în timpul unui antrenament al echipei olandeze FC Utrecht, când un coleg a căzut peste el, fracturându-i coloana cervicală şi lăsându-l paralizat de la gât în jos.
Atunci, Mihai Neșu a realizat că trebuie să-i ajute pe copiii și adulții cu dizabilități neuromotorii. Centrul a fost amenajat într-un spaţiu închiriat la parterul unui bloc din Oradea, care s-a dovedit insuficient, în condiţiile în care azi aici sunt trataţi 140 copii, costurile - specialişti, chirie şi întreţinere - ridicându-se la peste 34.000 euro, lunar.
În 2019, fostul sportiv a decis să construiască în satul bihorean Cihei un complex unic în România, Complexul de recuperare „Sfântul Nectarie”, unde să fie îngrijiţi copii şi adulţi cu probleme motorii sau neurologice. Construcția a început în 2021.